ગુજરાતીમાં પણ “રાતે વહેલાં સુઈને વહેલાં ઊઠે વીર, બળ બુદ્ધિ ને ધન વધે, સુખમાં રહે શરીર” એવું કહેવાયું છે. એક જમાનામાં દરેક મમ્મીઓને મોંઢે આ અવશ્ય સાંભળવા મળતું હતું. મમ્મીઓ ચૂકી ગઈ હોય તો ટીચર પાસે સાંભળવા મળતું. આ કવિતામાં કવિએ સવારે અકારણ વહેલાં ઉઠવાનો મહિમા ગાયો છે. સૌથી પહેલાં તો વહેલાં ઉઠનારને કવિએ વીરચક્ર એનાયત કર્યો છે. આ સાથે અમે સહમત છીએ. વહેલાં ઉઠનારની વીરતાને બિરદાવવી જ રહી. જે જમાનામાં આ સૂત્ર અતિપ્રચલિત હતું એ જમાનામાં સરકારી કે બેન્કની નોકરીમાં સવારે સાડા-દસે કે અગિયારે પહોંચવાનું રહેતું. આ સમય જાળવવા ઘરકામમાં હાથ પણ ન અડાડે તેવા પુરુષો સવારે પાંચ વાગ્યે ઉઠી જતાં. ઉઠીને ચાની માંગણીઓ કરી ઘરના મહિલાવર્ગને આતંકિત કરવાની પ્રથા એ સમયે પણ બહુપ્રચલિત હતી.